KIRJALLINEN KYSYMYS E-0677/01

esittäjä(t): Monica Frassoni (Verts/ALE) komissiolle

(8. maaliskuuta 2001)

Aihe: Uusi tie kantatie 11:lle Peschieran ja Castelnuovon kunnissa Veronan maakunnassa Italiassa

Viime joulukuun lopussa elin, jolla on valta päättää ANASin (kansallinen tieviranomainen) kolmivuotissuunnitelmasta, antoi yli 23 miljardia liiraa uuden tien rakentamiseen kantatie 11:lle(1). Uusi tie koostuu kahdesta osasta, joista ensimmäinen yhdistää valtatie SS 450:n Cavalcasellen SS 11:n liittymästä Peschiera del Gardan ohikulkutien itäosaan. Toinen osa yhdistää Rovizzan kyseisen ohikulkutien länsiosaan. Peschieran ja Castelnuovon alue, jonka kautta jo kulkee moottoritie A4 samoin kuin Milanon ja Venetsian välinen rautatie ja jonne suunnitellaan luotijunarataa, joutuu siis kärsimään vielä uuden tiehankkeen vaikutuksista. Tämä uusi tie, jonka kahden osuuden yhteispituus on noin 7 kilometriä, on valitettava esimerkki ympäristövaikutusten arviointia koskevien säännösten kiertämisestä. Vaikka on totta, että yksittäisten osuuksien pituus on alueellisten säännösten rajoitusten sisällä, näiden kahden osuuden yhteispituus on rajoituksia pidempi. Hanke tulee vaikuttamaan olennaisesti näiden kuntien asutukseen, etenkin niiden laitamilla ja arvokkailla maatalousalueilla, joilla tuotetaan DOC Lugana -viiniä. Lisäksi tie kulkisi Laghetto del Frassinon (yhteisön tärkeänä pitämä alue IT3210003) vierestä(2). Hanketta vastustavat paikalliset komiteat(3) esittävät vaihtoehdoksi SS 450 -valtatien jatkamista nykyisestä Cavalcasellen SS 11:n liittymästä 800 metriä etelämmäksi A4:lle sekä tietullin maksupaikan rakentamista. Tällä pienellä hankkeella ratkaistaisiin lähestulkoon kaikki Gardajärven eteläosan tieongelmat. Lisäksi ehdotettiin, että A4-moottoritie vapautettaisiin tietulleista välillä Desenzano-Sommacampagna ja muutettaisiin osuus Gardajärven eteläiseksi ohikulkutieksi(4).

Voiko komissio taata, että tätä hanketta valvotaan ja mahdollisesti tehdään ympäristövaikutusten arviointi, ottaen huomioon nykyisen ja suunnitellun infrastruktuurin vakavat vaikutukset Peschieran ja Castelnuovon alueella niiden asutuskeskuksille ja Laghetto del Frassinon alueelle?

Voiko komissio tukea A4-moottoritien vapauttamista tietulleista välillä Desenzano-Sommacampagna ottaen huomioon, että vireillä on yhteisön oikeuden rikkomisesta aiheutunut prosessi, joka koskee A4-moottoritien Brescian ja Padovan välisen osuuden hallinnoinnista vastaavan yhtiön toimiluvan pidentämistä? Eikö toimiluvan uusiminen ilman julkista tarjouskilpailua rajoita yleistä liikkuvuuspolitiikkaa?

(1) Tämä määräraha myönnetään niiden yli 12 miljardin liiran lisäksi, jotka Veneton alue on jo myöntänyt ensimmäiseen osuuteen.

(2) Tämä yhteisön tärkeänä pitämä alue on pohjoisesta SS 11:n ja uuden tien sekä Milano-Venetsia-radan puristuksissa, ja sen eteläpuolella kulkee moottoritie A4 ja uusi luotijunarata. Kaikki nämä viisi infrastruktuuria sijoittuvat kahden kilometrin levyiselle alueelle.

(3) Nämä komiteat ovat viime vuosien aikana keränneet 700 allekirjoitusta Peschierasta ja 300 Cavalcasellesta.

(4) SS 11:n jatkaminen Rovizzosta Peschieraan uhkaa houkutella tällä tielle raskasta liikennettä, jonka ei siten tarvitsisi maksaa moottoritietulleja, ja se aiheuttaisi asutuskeskuksille sietämättömiä ongelmia.

Margot Wallströmin komission puolesta antama yhteinen vastaus kirjallisiin kysymyksiin E-0676/01, E-0677/01 ja E-0678/01

(11. toukokuuta 2001)

Komissio vastasi arvoisan parlamentin jäsenen kirjalliseen kysymykseen E-2653/2000(1) rantalaiturin rakentamisesta Garda-järvelle Gardaland-huvipuistoa varten Ronchi di Castelnuovo del Gardassa (Verona), joka sijaitsee luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaisen yhteisön tärkeänä pitämäksi alueeksi ehdotetun Basso Gardan IT3210018 alueella. Komissio haluaisi lisäksi korostaa seuraavaa.

Direktiivin 92/43/ETY 6 artiklassa säädetään erityisten suojelutoimien alueiden suojeluvaatimuksista. Direktiivin 92/43/ETY 4 artiklan 5 kappaleen nojalla näitä vaatimuksia sovelletaan myös yhteisön tärkeinä pitämiin alueisiin silloin kun niiden hyväksyminen tapahtuu direktiivin 4 artiklan 2 kohdassa tarkoitetu menettelyllä ja perustuu yhteisön tärkeinä pitämiksi alueiksi ehdotettujen alueiden luetteloon. Tällä hetkellä erityisten suojelutoimien alueita ei ole vielä nimetty eikä yhteisön tärkeänä pitämien alueiden luetteloa ole vielä hyväksytty. Yhteisön tärkeänä pitämiksi alueiksi ehdotettujen alueiden osalta, varsinkin kun ottaa huomioon ensisijaiset luontotyypit ja eliölajit, jäsenvaltioilla on tietty velvollisuus toimia tavalla, joka ei vaaranna direktiivin tavoitteiden saavuttamista. Ilman yhteisön laatimaa alueluetteloakin jäsenvaltioita kehotetaan ainakin pidättymään kaikista toimista, jotka voivat vaurioittaa kyseistä aluetta.

Basso Garda IT3210018 ei sisällä ensisijaisia luontotyyppejä eikä eläinlajeja. Parlamentin jäsenen antamien tietojen perusteella ei voida kuitenkaan todeta, että direktiivin 92/43/ETY säännöksiä olisi kyseisessä tapauksessa rikottu, eikä valitukselle ole riittäviä perusteita yhteisön oikeuden soveltamisen suhteen.

Parlamentin jäsenen mainitsemat tiehankkeet (eli moottoritie SS 450 nykyisen moottoritien SS 11 Cavalcasellen risteyksestä Peschiera del Gardan ohikulkutien itäiseen osaan, osuus, joka yhdistää Rovizzan kylän saman ohikulkutien läntiseen osaan sekä Gardalandin ja A4-moottoritien yhdistäminen nopealla nelikaistaisella tiellä) voivat kuulua yhteisön ympäristövaikutusten arviointia koskevan lainsäädännön piiriin

tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(3) muuttamisesta 3 päivänä maaliskuuta 1997 annetun neuvoston direktiivin 97/11/EY nojalla.

Komissio ei ole tietoinen parlamentin jäsenen kuvaamasta tilanteesta, mutta ryhtyy tarvittaviin toimiin hankkiakseen tilanteesta yksityiskohtaista tietoa ja varmistaakseen, että yhteisön oikeutta noudatetaan.

Komissio haluaa korostaa, että jäsenvaltioiden velvollisuus on varmistaa, ettei ympäristövaikutusten arviointia koskevan yhteisön lainsäädännön tavoitteita kierretä hankkeita puolittamalla. Hankkeiden kumulatiivinen vaikutus on otettava huomioon, kun niillä on yhdessä merkittävä vaikutus ympäristöön.

(1) EYVL C 136 E, 8.5.2001, s. 68.

(2) EYVL L 206, 22.7.1992.

(3) EYVL L 73, 14.3.1997.